Fosterdatteren døde etter at hun ble gjenglemt i bilen. Nå er fosterfaren dømt til fengsel.

Det var den 24. juli i fjor at fosterfaren Seth Jackson (29) røykte marihuana og så på TV-serien Game Of Thrones sammen med partneren sin. Da et barn dukket opp i serien, kom Jackson på at han hadde forlatt sin ti måneder gamle fosterdatter i bilen.

Varm sommerdag

Hendelsen skjedde i byen Wichita i den amerikanske delstaten Kansas. Temperaturen i byen var rundt 32 grader. Da barnefaren løp tilbake for å plukke opp datteren fra den glovarme bilen to og en halv time senere, var hun død.

Seth Jackson ble fredag dømt til nesten tre års fengsel, skriver Daily Mirror.

– Ikke et monster

Barnefaren har innrømmet uaktsomt drap, men ba likevel dommeren om å ikke bli dømt til fengsel.

– Jeg er ikke et monster, sa han ifølge den britiske tabloidavisen.

Jackson gråt da han ba om å få slippe fengsel.

– Ærede dommer, jeg er en ødelagt mann som trygler for mitt liv, sa han foran en fullpakket rettssal.

DØMT: Seth Jackson (29) er dømt til fengsel i 32 måneder etter at han glemte fosterdatteren i bilen. På en varm sommerdag. Hun døde av hypertermi. Foto: AP Photo/Sedgwick County Jail

Kan anke

Dommerens svar var at Jackson ikke forlot datteren med vilje, men at det heller ikke var en ulykke. Faren ble derfor dømt til fengsel i 32 måneder med 24 måneder tilsyn etter løslatelsen.

Forsvarerne argumenterte med at Jackson burde slippe fengsel, og i stedet bli dømt til prøvetid. Fosterfaren har tidligere ytret ønske om å adoptere babyen og hennes søsken, skriver NBC News.

Jacksons advokater har nå 14 dager til å bestemme seg for om de vil anke dommen.